Document ID: 32007R0706

ΚΑΝΟΝΙΣΜΌΣ (ΕΚ) αριθ. 706/2007 ΤΗΣ ΕΠΙΤΡΟΠΉΣ
της 21ης Ιουνίου 2007
για καθορισμό, σύμφωνα με την οδηγία 2006/40/ΕΚ του Ευρωπαϊκού Κοινοβουλίου και του Συμβουλίου, διοικητικών διατάξεων για την έγκριση ΕΚ τύπου οχημάτων και για την εναρμονισμένη δοκιμή για τη μέτρηση διαρροών από ορισμένα συστήματα κλιματισμού
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2006/40/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, για τις εκπομπές των συστημάτων κλιματισμού των μηχανοκίνητων οχημάτων και για την τροποποίηση της οδηγίας 70/156/ΕΟΚ του Συμβουλίου (1), και ιδίως το άρθρο 7 παράγραφος 1,
Εκτιμώντας τα ακόλουθα:
(1)
Η οδηγία 2006/40/ΕΟΚ είναι μία από τις χωριστές οδηγίες στο πλαίσιο της διαδικασίας έγκρισης ΕΚ τύπου που καθιερώνεται από την οδηγία 70/156/ΕΟΚ (2).
(2)
Η οδηγία 2006/40/ΕΚ απαιτεί τα οχήματα που είναι εξοπλισμένα με σύστημα κλιματισμού το οποίο είναι σχεδιασμένο να περιέχει φθοριούχα αέρια θερμοκηπίου με δυναμικό θέρμανσης του πλανήτη άνω του 150 να λαμβάνουν έγκριση τύπου όσον αφορά τις εκπομπές από αυτά τα συστήματα κλιματισμού. Θεσπίζει επίσης οριακές τιμές για το βαθμό διαρροής από τα εν λόγω συστήματα. Είναι, επομένως, αναγκαίο να θεσπιστεί η εναρμονισμένη διαδικασία δοκιμής για τη μέτρηση αυτής της διαρροής και για τη θέσπιση των διατάξεων που απαιτούνται για την εφαρμογή της οδηγίας 2006/40/ΕΚ.
(3)
Η οδηγία 2006/40/ΕΚ απαγορεύει από μια ορισμένη ημερομηνία τη διάθεση στην αγορά νέων οχημάτων που είναι εξοπλισμένα με συστήματα κλιματισμού τα οποία είναι σχεδιασμένα να περιέχουν φθοριούχα αέρια θερμοκηπίου με δυναμικό θέρμανσης του πλανήτη άνω του 150. Επί του παρόντος, το μόνο αναγνωρισμένο φθοριούχο αέριο θερμοκηπίου με δυναμικό θέρμανσης του πλανήτη ανώτερο του 150 που χρησιμοποιείται ως ψυκτικό μέσο σε κινητά συστήματα κλιματισμού είναι το HFC-134a. Πρέπει συνεπώς να θεσπιστεί η δοκιμή ανίχνευσης της διαρροής για το εν λόγω αέριο.
(4)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο
Ο παρών κανονισμός ορίζει ορισμένα μέτρα για την εφαρμογή των άρθρων 4 και 5 της οδηγίας 2006/40/ΕΚ.
Άρθρο 2
Ορισμοί
Για τους σκοπούς του παρόντος κανονισμού, ισχύουν οι ακόλουθοι ορισμοί:
1)
«τύπος οχήματος όσον αφορά τις εκπομπές από συστήματα κλιματισμού» είναι μια ομάδα οχημάτων που δεν διαφέρουν όσον αφορά το ψυκτικό μέσο που χρησιμοποιείται ή άλλα κύρια χαρακτηριστικά του συστήματος κλιματισμού ή όσον αφορά τον εξατμιστήρα, είτε μονό είτε διπλό·
2)
«τύπος συστήματος κλιματισμού» είναι μια ομάδα συστημάτων κλιματισμού η οποία δεν διαφέρει είτε όσον αφορά την εμπορική επωνυμία ή το εμπορικό σήμα του κατασκευαστή είτε όσον αφορά τις διαρρεόμενες συνιστώσες·
3)
«διαρρεόμενες συνιστώσες» είναι το καθένα από τα ακόλουθα μέρη ενός συστήματος κλιματισμού ή ένα συγκρότημα κάποιων από αυτά:
α)
εύκαμπτοι σωλήνες, συμπεριλαμβανομένων των διαστολικών τους·
β)
ανεξάρτητες συνδέσεις (αρσενικό/θηλυκό)·
γ)
βαλβίδες, διακόπτες και αισθητήρες·
δ)
εκτονωτικές βαλβίδες με τις συνδέσεις τους·
ε)
εξατμιστήρας με τις εξωτερικές συνδέσεις του·
στ)
συμπιεστής με τις συνδέσεις του·
ζ)
συμπυκνωτής με ενσωματωμένο συντηρούμενο ξηραντήρα·
η)
δοχείο συλλογής ψυκτικού υγρού/ξηραντήρας με τις συνδέσεις του·
θ)
δοχείο αναρρόφησης συμπιεστή με τις συνδέσεις του·
4)
«τύπος διαρρεόμενης συνιστώσας» είναι μια ομάδα διαρρεόμενων συνιστωσών η οποία δεν διαφέρει είτε όσον αφορά την εμπορική επωνυμία ή το εμπορικό σήμα του κατασκευαστή είτε όσον αφορά την κύρια λειτουργία τους.
Οι διαρρεόμενες συνιστώσες διαφορετικού υλικού ή οι συνδυασμοί διαφορετικών διαρρεόμενων συνιστωσών θεωρείται ότι ανήκουν στον ίδιο τύπο διαρρεόμενης συνιστώσας, όπως ορίζεται στο σημείο 4 της πρώτης παραγράφου, υπό την προϋπόθεση ότι δεν αυξάνουν το ρυθμό διαρροής.
Άρθρο 3
Έγκριση ΕΚ τύπου συνιστώσας
Τα κράτη μέλη δεν μπορούν να αρνηθούν, για λόγους που σχετίζονται με εκπομπές από συστήματα κλιματισμού, τη χορήγηση έγκρισης ΕΚ τύπου σε τύπο διαρρεόμενης συνιστώσας ή σε τύπο συστήματος κλιματισμού, εάν πληροί τις διατάξεις του παρόντος κανονισμού.
Άρθρο 4
Διοικητικές διατάξεις σχετικά με την έγκριση ΕΚ τύπου συνιστώσας
1. Ο κατασκευαστής ή ο εκπρόσωπός του υποβάλλει στην αρμόδια για την έγκριση τύπου αρχή την αίτηση για έγκριση ΕΚ τύπου συνιστώσας για ένα τύπο διαρρεόμενης συνιστώσας ή συστήματος κλιματισμού.
Η αίτηση συντάσσεται σύμφωνα με το υπόδειγμα του δελτίου πληροφοριών που ορίζεται στο μέρος 1 του παραρτήματος Ι.
2. Ο κατασκευαστής ή ο εκπρόσωπός του υποβάλλει στην τεχνική υπηρεσία που είναι υπεύθυνη για τη διεξαγωγή των δοκιμών έγκρισης τύπου τη διαρρεόμενη συνιστώσα ή το σύστημα κλιματισμού για το οποίο ζητείται η έγκριση.
Για το σκοπό αυτό, χρησιμοποιείται ένα δείγμα με τον υψηλότερο ρυθμό διαρροής (εφεξής «το χειρότερο δείγμα».
3. Εφόσον πληρούνται οι σχετικές απαιτήσεις, χορηγείται έγκριση ΕΚ τύπου για τη συνιστώσα και εκδίδεται αριθμός έγκρισης τύπου της συνιστώσας, σύμφωνα με το σύστημα αρίθμησης του παραρτήματος VII της οδηγίας 70/156/ΕΟΚ.
Το ίδιο κράτος μέλος δεν πρέπει να χορηγήσει τον ίδιο αριθμό σε άλλο τύπο διαρρεόμενης συνιστώσας ή συστήματος κλιματισμού.
4. Για τους σκοπούς της παραγράφου 3, η αρχή που είναι αρμόδια για την έγκριση ΕΚ τύπου δίδει πιστοποιητικό έγκρισης τύπου που ορίζεται σύμφωνα με το υπόδειγμα του μέρους 2 του παραρτήματος Ι.
Άρθρο 5
Σήμα έγκρισης ΕΚ τύπου συνιστώσας
Κάθε διαρρεόμενη συνιστώσα ή σύστημα κλιματισμού που είναι σύμφωνο με τύπο βάσει του οποίου χορηγήθηκε η έγκριση ΕΚ τύπου της συνιστώσας σύμφωνα με τον παρόντα κανονισμό φέρει σήμα έγκρισης ΕΚ τύπου της συνιστώσας, όπως καθορίζεται στο μέρος 3 του παραρτήματος Ι.
Άρθρο 6
Διοικητικές διατάξεις σχετικά με την έγκριση ΕΚ τύπου οχήματος όσον αφορά τις εκπομπές συστήματος κλιματισμού
1. Ο κατασκευαστής ή ο εκπρόσωπός του υποβάλλει στην αρμόδια για την έγκριση τύπου αρχή την αίτηση για έγκριση ΕΚ τύπου οχήματος όσον αφορά τις εκπομπές συστήματος κλιματισμού.
Η αίτηση συντάσσεται σύμφωνα με το υπόδειγμα του δελτίου πληροφοριών που ορίζεται στο μέρος 4 του παραρτήματος Ι.
2. Ο κατασκευαστής ή ο εκπρόσωπός του υποβάλλουν μαζί με την αίτηση το «χειρότερο» δείγμα του τύπου ολόκληρου του προς έγκριση οχήματος σε περίπτωση δοκιμής ολόκληρου του οχήματος ή πιστοποιητικά έγκρισης τύπου για τις σχετικές διαρρεόμενες συνιστώσες ή για το σύστημα κλιματισμού σε περίπτωση δοκιμής της συνιστώσας.
3. Εφόσον πληρούνται οι σχετικές απαιτήσεις, χορηγείται έγκριση ΕΚ τύπου και εκδίδεται αριθμός έγκρισης τύπου, σύμφωνα με το σύστημα αρίθμησης του παραρτήματος VII της οδηγίας 70/156/ΕΟΚ.
Το ίδιο κράτος μέλος δεν επιτρέπεται να καθορίσει τον ίδιο αριθμό για άλλο τύπο οχήματος.
4. Για τους σκοπούς της παραγράφου 3, η αρχή που είναι αρμόδια για την έγκριση ΕΚ τύπου δίδει πιστοποιητικό έγκρισης τύπου που ορίζεται σύμφωνα με το υπόδειγμα του μέρους 5 του παραρτήματος Ι.
Άρθρο 7
Εναρμονισμένη δοκιμή του βαθμού διαρροής
Η εναρμονισμένη δοκιμή του βαθμού διαρροής για να ελεγχθεί εάν γίνεται υπέρβαση των ανώτατων επιτρεπόμενων ορίων διαρροής που αναφέρονται στο άρθρο 5 παράγραφος 2 και στο άρθρο 5 παράγραφος 3 της οδηγίας 2006/40/ΕΚ καθορίζεται στο παράρτημα ΙΙ του παρόντος κανονισμού.
Άρθρο 8
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός εφαρμόζεται από τις 5 Ιανουαρίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Ιουνίου 2007.

Labels: 7
8
20